text: Hvad er en passende straf for et knytnæveslag?
  28 maj 2013 kl. 11.31
  Retten i Kolding holder åbent hus. Her kan man bl.a. sige, hvad en passende straf for et knytnæveslag skal være.
  Retten i Kolding giver nu offentligheden en chance for at opleve, hvad der sker bag kulisserne. Den 5. juni holder retten nemlig åbent hus.
  Tilskuerne kan bl.a. opleve en - fiktiv - retssag:
  28-årige Diana er tiltalt for at have givet sin ekskærestes nye kæreste et knytnæveslag i ansigtet, og for at have båret en hobbykniv på et diskotek. Er hun skyldig? Hvis hun er, hvad skal straffen så være? 
  Giv et bud og oplev retten voterer.
  Efter domsafsigelsen kan du stille spørgsmål til dommeren, anklageren og forsvareren.
  Du kan også overvære en - fiktiv - tvangsauktion og få en rundvisning i retten.
  Retten har en sluse til cellerne, som arresterede bliver placeret i.
  Der bliver lukket op til cellerne, og politiet kommer med en patruljevogn og vil måske kunne lokkes til at fortælle en fangehistorie eller to.
  